蓋公堂歌
作者：畢仲游
朝代：宋

paragraphs: 膠西丈人頭皓白，避世不作諸侯客。
黄帝老子是其師，短褐補肩人不識。
嗚呼相國起文吏，能解干戈謀社稷。
諸田喋血腥未已，封裹瘡痍與休息。
三齊儒生多說士，强讀詩書談治國。
席間衆口亂如髮，鄉飲明堂盡陳迹。
丈人西來貌甚野，杖藜柴車面黧黑。
坐言治道本無事，要爾蒼生自安適。
爾能高卧知大體，男子耕耘女蠶織。
用之天下如掌上，况爾區區城七十。
相君再拜受其教，舍以高堂奉顔色。
相君已死君不來，千五百年人歎息。
眈眈新堂作者誰，密州太守文章伯。
太守高吟醉太白，年穀常豐無盜賊。
三牛倒曳九仙木，大斤截落瑯琊石。
脩梁巨柱屹如湧，磊落巍峨稱公德。
太守思公公不見，闢戶張筵望南北。
詩成鬼神相對泣，文就龍蛇驚辟易。
公今存亡詎可問，况今自有神仙骨。
五嶷山高近城郭，太守有堂奚不宅。
我欲寫公之意于鳴琴，又欲畫公之容于四壁，太守胡不置我于其側。
我欲奮飛無羽翼，注目高歌淚沾臆。